
PEDAGOGŲ DALINIŲ KELIONĖS Į DARBĄ IŠLAIDŲ KOMPENSAVIMO TVARKOS APRAŠAS

I SKYRIUS
BENDROSIOS NUOSTATOS

1. Pedagogų dalinių kelionės į darbą išlaidų kompensavimo tvarkos aprašas (toliau – Aprašas) reglamentuoja Šiaulių miesto savivaldybės pedagogų dalinių kelionės į darbą išlaidų (už kelionę į vieną pusę) kompensavimą iš savivaldybės biudžeto.
2. Dalinės kelionės į darbą išlaidos kompensuojamos darbo dienomis važiavusiesiems į darbą bendrojo ugdymo, neformaliojo vaikų švietimo mokyklų, lopšelių-darželių, kurių savininkė yra Šiaulių miesto savivaldybė, trūkstamų pedagoginių specialybių darbuotojams (toliau – Darbuotojas). Trūkstamų pedagoginių specialistų, mokytojų miesto ugdymo įstaigose sąrašas parengiamas kiekvienais mokslo metais remiantis atliktos apklausos miesto ugdymo įstaigose duomenimis. Sąrašas parengiamas Šiaulių miesto savivaldybės administracijos Švietimo skyriaus ir tvirtinamas administracijos direktoriaus įsakymu.   
3. Aprašo tikslas – sudaryti palankesnes sąlygas išsaugoti esamus bei įdarbinti reikalingus kvalifikuotus specialistus, užtikrinant gyventojų teisę į kokybiškas ugdymo paslaugas.
4. Dalinės kelionės į darbą išlaidos kompensuojamos neviršijant Šiaulių miesto švietimo įstaigų (toliau – Įstaiga) metinėse išlaidų sąmatose šiam tikslui patvirtintų asignavimų.

II SKYRIUS
DALINIŲ KELIONĖS Į DARBĄ IŠLAIDŲ KOMPENSACIJŲ APSKAIČIAVIMO IR MOKĖJIMO TVARKA

5. Dalinių kelionės į darbą išlaidų kompensaciją gali gauti Darbuotojai, kurių faktinė gyvenamoji vieta nesutampa su darbo vieta ir yra toliau kaip 5 kilometrai.
6. Dalinių kelionės į darbą išlaidų kompensacija nemokama Darbuotojams, kurie į darbą vyksta miesto maršrutiniais autobusais.
7. Kelionės į darbą dalinių išlaidų kompensacija apskaičiuojama pagal atstumą (į vieną pusę):
7.1. nuo 5 iki 15 km – 1 Eur už vieną darbo dieną;
7.2. nuo 16 iki 25 km – 2 Eur už vieną darbo dieną;
7.3. daugiau kaip 25 km – 3 Eur už vieną darbo dieną.
8. Darbuotojai, pageidaujantys gauti dalinių kelionės į darbą išlaidų kompensaciją, Įstaigų vadovams pateikia prašymą (priedas).
9. Įstaigų vadovai, išnagrinėję įstaigų Darbuotojų prašymus, įsakymu tvirtina vardinį darbuotojų, turinčių teisę gauti kelionės į darbą dalinių išlaidų kompensaciją, sąrašą.
10. Dalinių kelionės į darbą išlaidų kompensacija apskaičiuojama vadovaujantis darbo laiko apskaitos žiniaraščiu, darbo grafiku, atsižvelgiant į nuvažiuotą atstumą, kuris nustatomas Įstaigos vadovo įsakymu.
11. Dalinių kelionės į darbą išlaidų kompensacija mokama kas mėnesį už praėjusį mėnesį.
12. Kompensacijos mokėjimas nutraukiamas:
12.1. Darbuotojui nutraukus darbo sutartį;
12.2. Darbuotojui persikėlus gyventi arčiau nei 5 kilometrai nuo darbo vietos;
12.3. pasikeitus trūkstamų pedagoginių specialistų, mokytojų miesto ugdymo įstaigose sąrašui, kuomet Darbuotojo specializacija į jį nebepatenka. 
13. Darbuotojams, kurie dirba pagal kelias darbo sutartis, kompensacija apskaičiuojama ir mokama už kelionę į darbą vienoje darbovietėje.
14. Kompensacija nemokama Darbuotojų atostogų, nedarbingumo, komandiruočių metu.
15. Pasikeitus gyvenamajai vietai, Darbuotojai per 3 darbo dienas privalo raštu informuoti Įstaigos vadovą.
16. Paaiškėjus, kad dalinių kelionės į darbą išlaidų kompensacija buvo skirta ne tam asmeniui, pateikti melagingi ar netikslūs duomenys, dalinių kelionės į darbą išlaidų kompensacija išieškoma Lietuvos Respublikos įstatymų ir kitų teisės aktų nustatyta tvarka.

III SKYRIUS
BAIGIAMOSIOS NUOSTATOS

17. Šiaulių apskaitos centras atsako, kad dalinių kelionės į darbą išlaidų kompensacijos Darbuotojams būtų apskaičiuotos teisingai.
18. Įstaigos vadovas atsako už kompensacijos lėšų skyrimo teisėtumą.
19. Dokumentai, susiję su dalinių kelionės į darbą išlaidų kompensavimu Darbuotojams, saugomi vadovaujantis Įstaigų nuostatuose nustatyta tvarka.

___________________





Pedagogų dalinių kelionės į darbą išlaidų 
kompensavimo tvarkos aprašo 
priedas


(Prašymo formos pavyzdys)


____________________________________________________________________
(vardas, pavardė)


PRAŠYMAS
DĖL DALINIŲ KELIONĖS Į DARBĄ IŠLAIDŲ KOMPENSAVIMO 

20___m. ______________________ d. 

Šiauliai

Aš, ________________________________________________________________________,
(vardas, pavardė)
dirbantis (-i)_________________________________________________________________,
(pareigos)
gyvenantis (-i)________________________________________________________________
(adresas)
(____ km atstumu nuo įstaigos buveinės), prašau kompensuoti kelionės išlaidas nuo ________________ iki darbo vietos pagal ______________ savivaldybės tarybos patvirtintą Pedagogų dalinių kelionės į darbą išlaidų kompensavimo tvarkos aprašą.

Prisiimu atsakomybę už pateiktų duomenų teisingumą.

______________________	       ____________________________________________
(parašas)		                                  (vardas, pavardė)


___________________


